CELEX: 52012DC0278
Language: et
Date: 2012-06-07 00:00:00
Title: KOMISJONI TEATIS NÕUKOGULE 2013. aasta kalapüügivõimalusi käsitlevate konsultatsioonide kohta

|
			
		
		
		52012DC0278
		
			KOMISJONI TEATIS NÕUKOGULE 2013. aasta kalapüügivõimalusi käsitlevate konsultatsioonide kohta /* COM/2012/0278 final */
			
				
		
		
			
			   	KOMISJONI TEATIS
NÕUKOGULE 
2013. aasta kalapüügivõimalusi käsitlevate konsultatsioonide kohta
 
1.           SISSEJUHATUS
Käesolevas konsultatsioonidokumendis esitatakse
Euroopa Komisjoni mõtted selle kohta, millisel viisil tuleks määrata kindlaks
lubatud kogupüük (TAC) ja püügikoormuse tasemed Euroopa vetes ja Euroopa
kaluritele 2013. aastal ning teatavate kalavarude puhul 2013.–2014. aastal.
Liikmesriikidel, piirkondlikel nõuandekomisjonidel ning kalanduse ja
vesiviljeluse nõuandekomiteel palutakse edastada komisjonile oma ettepanekud,
et neid saaks arutada, enne kui tehakse lõplik otsus komisjoni ettepaneku
kohta.
Sellistele kalavarudele lubatud kogupüügi
kehtestamiseks, mille kohta täielik kvantitatiivne nõuanne ei ole kättesaadav,
hakkavad teadusasutused kasutama uut, kvalitatiivsel nõuandel põhinevat
lähenemisviisi ning vähem andmeid nõudvaid hindamismenetlusi (punkt 4.1).
Viimane teave ühise kalanduspoliitika arengu
kohta viimaste aastate jooksul on kokku võetud Euroopa ja ümberkaudsetest
vetest püütavate kalavarude seisukorda käsitlevate teaduslike nõuannete ning
liikmesriikide esitatud majandusandmete põhjal. 
Ülepüügile lõpu tegemine peaks jääma lubatud
kogupüügi, kvootide ja püügikoormuse tasemete kehtestamise eesmärgiks. Ülepüük
kätkeb endas kaubandusliku hävingu ohtu. Ülepüügile lõpu tegemine võimaldab
vähema püügi, väiksema kütusekulu ja väiksemate püügivahenditega püüda sama
palju või rohkem kala. See tähendab, et igal aastal püütakse merest välja
selline kogus kala, mis jätab kaladele võimaluse kasvada ja paljuneda oma kõige
produktiivsemal tasemel, valitsevate ökoloogiliste tingimuste raames. Sellistel
tingimustel saavutab kalavarude püük pikemas perspektiivis maksimaalse
jätkusuutliku saagikuse taseme. Euroopa Komisjon ja ELi liikmesriigid võtsid 2002.
aastal kohustuse saavutada maksimaalse jätkusuutliku saagikuse eesmärk 2015.
aastaks. Maksimaalse jätkusuutliku saagikuse saavutamise kava ettepaneku tegi
komisjon 2006. aastal[1].
2007. aastal kutsusid liikmesriigid nõukogus komisjoni üles töötama maksimaalse
jätkusuutliku saagikuse saavutamise nimel ning tuletasid meelde, et on vaja
koguda teaduslikke nõuandeid, rakendada pikaajalised kavad koos mõjuhinnanguga
ning konsulteerida huvirühmadega. 
Maksimaalse jätkusuutliku saagikuse saavutamine ja
säilitamine toob märkimisväärset kasu ning aitab piiratud kalavarude
intensiivselt püügilt üle minna suuremate varude vähem intensiivsele püügile.
Niiviisi püütakse sama või suurem kogus kala, kuid keskkonnamõju väheneb.
Kalapüügi üldise intensiivsuse vähenemise tulemusena mõjutatakse vähem
merepõhja, samuti väheneb ohualdiste organismide, sh pringlite, delfiinide ja
muude mereimetajate kaaspüük. Kõrgeid kütusehindu arvesse võttes peaks
kütusekulu märgatavalt vähenema, kuna tonni kala püüdmine rikkalikust varust võtab
vähem aega kui napist varust püüdmine. See vähendab CO2-heidet ja ka
kalalaevade omanike kütusekulusid. 
Veel üks oluline kasulik aspekt on see, et väheneb
surve saagi vette tagasi heitmiseks. Suure püügikoormusega kalavarud koosnevad
peamiselt väiksematest ja vähemväärtuslikest kaladest, mis heidetakse vette
tagasi kas madala turuväärtuse pärast või seetõttu, et nad on alamõõdulised ja
kehtivate eeskirjade järgi on nende lossimine keelatud. Kui vähendada kalapüügi
intensiivsust, on rohkematel kaladel võimalus kasvada väärtusliku suuruseni
ning kaluritel palju kergem püüda heas suuruses kalu ja jätta väikesed
püüdmata. 
2010. aastal töötas Rahvusvaheline Mereuurimise
Nõukogu (ICES) välja lubatud kogupüügi tasemete kohta nõuandmise uue vormi, mis
aitab maksimaalset jätkusuutlikku saagikust tagava püügi saavutada 2015.
aastaks. Komisjon võttis selle uue lähenemisviisi aluseks 2011. aasta lubatud
kogupüügi kohta ettepanekute tegemisel. 2013. aastaks kavatseb ICES maksimaalse
jätkusuutliku saagikuse raamistikku edasi arendada, et anda kvantitatiivset nõu
nende kalavarude kohta, mille kohta tal seni ei ole olnud võimalik nõu anda.
Kõnealune areng põhineb selliste hindamismeetodite laiemal kasutamisel, mida
puuduv teave ei mõjuta, ning rohkemal ja süstemaatilisemal kvalitatiivsete
hinnangute kasutamisel kvantitatiivses raamistikus. Komisjon tervitab seda
lähenemisviisi, mis märkimisväärselt parandab lubatud kogupüügi ettepanekute
tegemise aluseks olevat teabebaasi.
2.           Kalavarude
seisukord
Muret teeb asjaolu, et 65 % Euroopa vete
kalavarudest ei ole täielikult hinnatud ning et ainult 22 % kalavarudest,
millele on kehtestatud lubatud kogupüük, ei ole teabe kohaselt ülepüütud (I
lisa). Lisaks on viimastel aastatel levinud tendents, et üha vähenevat osa kalavarudest
(2003. aastal 47 %, 2012. aastal 35 %) võib lugeda ohututes
bioloogilistes piirides olevaks. On selgusetu, kui palju see võib mõjutada
andmeid (st kas kõige ohualtimaid kalavarusid enam ei hinnata?). 
Siiski näib hinnatud varude seisukord
paranevat, ehkki aeglaselt: ülepüütud[2]
kalavarude osakaal Atlandi ookeanis ja lähimeredes on langenud – kui 2004.
aastal oli 34 varust 32 ülepüütud, siis 2011. aastal oli 38 varust ülepüütud
18, seega 94 %-lt 47 %-le (vt üksikasjad I lisas). Maksimaalne
jätkusuutlik saagikus on reaalne ja saavutatav eesmärk. Uued kalavarud, mida
enam ei hinnata ülepüütuks, hõlmavad Ibeeria poolsaare Atlandi-poolsete vete
euroopa merikuradit ja põhjaputassuud, Keldi mere merikeelt, Šotimaa
lääneranniku kiltturska, Põhjamere merilesta ja Botnia lahe räime. Mitme
kalavaru lubatud kogupüüki oli võimalik 2012. aastaks suurendada ning see annab
kaluritele rohkem kui 135 miljonit eurot lisasissetulekut. Maksimaalsel
jätkusuutlikul saagikusel põhinev kalanduspoliitika on juba võimaldanud anda
tarbijatele rohkem kala, võimaluse luua uusi potentsiaalseid töökohti ning
suurendada püügi- ja töötlemissektoris töötavate inimeste sissetulekuid. 
Praegused teadmised kalavarude seisukorra kohta on
kokkuvõtvalt esitatud I lisas ning lühidalt kirjeldatud alljärgnevalt
piirkondade kaupa[3].
Kirde-Atlandi pelaagilised kalavarud Kõiki peamisi pelaagilisi kalavarusid, välja arvatud makrell, püütakse
praegu maksimaalse jätkusuutliku saagikuse tasemel ning 2012. aastaks on
kehtestatud vastavad lubatud kogupüügid. EL on teinud mitmeid katseid jõuda
Islandi ja Fääri saartega kokkuleppele makrellivaru säästvas majandamises koos
Norra ja ELiga. ELi, Norra, Fääri saarte ja Islandi kehtestatud makrelli
lubatud kogupüük kokku ületas teaduslikus nõuandes 2012. aastaks soovitatu 36 %
võrra (v.a Venemaa püük). Makrellipüügi tase ületab tunduvalt jätkusuutliku
püügi piire ning järgnevatel aastatel hakkab varu vähenema, kui ei suudeta
jõuda Islandi ja Fääri saartega kokkuleppele selle varu jätkusuutlikus
majandamises. Kuna ei ole jõutud kokkuleppele ega suudeta kõnealust varu
asjakohaselt majandada, jäädi ilma Merehoolduse Nõukogu säästvalt majandatud
kalavaru sertifikaadist.
Põhjamere, Skagerraki ja Kattegati merilesta, kilttursa, heeringa, norra salehomaari ja merikeele
(ainult Skagerrakis ja Kattegatis) püügil järgitakse sellist kalastussuremuse
taset, mis tagab maksimaalse jätkusuutliku saagikuse. Muude kalavarude
seisukord on teadmata või nad on ülepüütud. Lubatud kogupüük ületas teadusliku
nõuande kohase püügi 2012. aastal 5 % võrra, võrreldes 11 %-ga 2011.
aastal, 17 %-ga 2010. aastal ning 37 %-ga 2009. aastal.
Paljud kalavarud Šotimaa lääneranniku vetes,
Iiri meres ja Keldi meres on väikesed ning hinnangud nende kohta on
ebakindlad. ICES on mitme kalavaru puhul teatanud probleemidest saagi ja muude
andmete, sealhulgas tagasiheite, registreerimisega. Viis kalavaru on niivõrd
palju kahanenud, et teadusliku nõuande kohaselt tuleks püüki piirata
võimalikult madala tasemeni. Neist 18 kalavarust, mille maksimaalse
jätkusuutliku saagikuse kohta oli võimalik anda hinnang, oli kolmandik
ülepüütud ja 12 varu püüti maksimaalse jätkusuutliku saagikuse eesmärgile
vastaval tasemel või vähem. Keldi mere heeringa- ja Šotimaa lääneranniku
kilttursa varude hiljutine paranemine on tervitatav, kuid tursa, kilttursa ja
merlangi niigi suur tagasiheide suureneb veelgi, kui jätkub norra salehomaari
intensiivne püük väikese silmasuurusega võrkudega ega kasutata rohkem
selektiivseid püügivahendeid, kust väikesed kalad välja pääsevad. Saagi
koostise eeskirjad, mis kehtestati kõnealuse kalavaru kaitseks siis, kui see
oli madalseisus, on nüüd peatatud[4].
Liikmesriigid on kohustunud võtma kasutusele selektiivsemad püügivahendid, et
vähendada tagasiheidet.
Biskaia lahe ja Ibeeria poolsaare Atlandi
poolsete vete kalavarude kohta on kättesaadavad
ainult mõned hinnangud. Euroopa merluusi lõunapoolse varu seisukord on parem
tänu noorisendite heale juurdekasvule, kuid 2011. aastal ületas püük jälle
tunduvalt kvooti, nii et kõnealuse kalavaru pikaajaline jätkusuutlikkus on ohus
ning turuhind all. Komisjon ja Hispaania töötavad tegevuskava kallal, et
kohandada riiklik saagi ja püügikoormuse registreerimise süsteem vajadustele
vastavaks. Teiste Atlandi ookeani äärsete liikmesriikide saagi ja püügikoormuse
registreerimise süsteemide auditid lõpetatakse 2012. aasta suvel. Kantaabria
mere norra salehomaari kohta kehtib jätkuvalt soovitus püük lõpetada.
Läänemeres on 7
teatud varust 5 jätkuvalt ülepüütud. Ainult Läänemere idaosa tursavaru ja
Botnia mere räimevaru püütakse maksimaalse jätkusuutliku saagikuse määra
tasemel.
Vahemere uuritud
kalavarudest on 80 % ülepüütud ning mõned on madalal tasemel (Ib lisa). Hinnangute arv ja kvaliteet, ehkki ikka veel
geograafiliselt tasakaalustamata ja ajaliselt ebaregulaarne, on jätkuvalt kasvanud
ning hõlmab nüüd üle 100 kalavaru 27 liigist. Siiski on ainult 63 %
hinnatud kalavarudest liigitatud vastavalt maksimaalse jätkusuutliku saagikuse
kriteeriumidele. 37 % kalavarude seisukord on ikka veel teadmata. Kuna
hindamine on alles hiljuti alanud ja igal aastal kõiki varusid ei hinnata, ei
ole neid andmeid võimalik kasutada selleks, et vaadelda kalavarude seisukorra
arengut pikema aja jooksul.
Musta mere
kalavarude seisukord ei ole märkimisväärselt muutunud.
Kilu on heas seisukorras tänu hiljutisele tugevale juurdekasvule ning
seda püütakse jätkusuutlikul tasemel, samas harilik kammeljas on ikka veel
ülepüütud. 
3.           Majanduslik
analüüs
Euroopa kalapüügisektori prognoositavad
majandustulemused on viletsad, eriti põhjalähedaste liikide sektoris. Sellel on
kaks põhjust. 
Esiteks tähendab paljude kalavarude jätkuvalt
halb seisukord seda, et püügitasemed on väiksemad ja püügiga seotud kulud,
eriti kütusekulu, on olnud suuremad kui vaja. Siiski oli võimalik suurenda
lubatud kogupüüki juba 2012. aastaks vähemalt 135 miljoni euro väärtuses, mis
näitab, et maksimaalse jätkusuutliku saagikuse põhisele majandamisele
üleminekust tulenev lühiajaline negatiivne majanduslik ja sotsiaalne mõju võib
olla kardetust väiksem. Maksimaalsest jätkusuutlikust saagikusest loodetud
pikaajaline kasu võib saabuda oodatust varemgi. Sektori rahaline taastumisvõime
on praegu siiski veel üsna väike.
Teiseks on kütusehinnad jälle tõusnud peaaegu
2008. aasta tipptasemele ning kalahinnad peamistel tarbijaturgudel veidi
langenud. Mingil määral võiks neid pingeid leevendada üleminek
kütusesäästlikumatele jõuallikatele ning muutused püügikäitumises ja
–vahendites. Siiski on ülepüügi lõpetamine see, mis võib kõige enam kaasa
aidata majandusliku tõhususe ja stabiilsuse saavutamisele praeguses keerulises
olukorras, kus kulud on suurenenud ja tootehinnad langenud.
Kõige viimased kättesaadavad tööhõivenäitajad
(2009. aasta kohta) osutavad, et ELi kalalaevastikus töötavate kalurite koguarv
(välja arvatud Kreeka, kes ei esitanud andmeid) oli 134 700 – see tähendab
umbes 8 % langust võrreldes 2005. aastaga. Seega tööhõive vähenemine
kalandussektoris jätkub. Sellise langustendentsi peatamiseks on ülimalt tähtis
parandada sektori aluseks olevat kalavarude seisukorda.
4.           Poliitikasuunised

4.1.        Teadusliku nõuande areng
selliste kalavarude puhul, mille kohta ei ole täielikku teavet
2011. aastal suudeti anda kvantitatiivset
teaduslikku nõu Fmsy[5]
kohta (välja arvatud süvamereliigid) 92st Kirde-Atlandi kalavarust 38 kohta, st
41 % kalavarudest, kuid see nõuanne hõlmab enamikku suuri ja kaubandusliku
tähtsusega varusid. Kokku on selle nõuandega hõlmatud 2 miljoni tonni ulatuses
kalapüügivõimalusi kokku 2,5 miljonist tonnist vastavatest püügivõimalustest
(st 80 % saagi mahust on nõuandega kaetud). Vahemere ja Musta mere 103
kalavaru kohta, mida uuriti 2011. aastal, anti ülepüügiga seoses nõu 65 juhul
(63 %). 
Atlandi ookeanis, Põhjameres ja Läänemeres on
kasvanud nende kalavarude arv, mille kohta teadlastel oli võimalik anda nõu
maksimaalse jätkusuutliku saagikusega seoses; 2005. aastal oli selliseid
kalavarusid 34, 2010. aastal 39 ning 2012. aastal 38. Veidi kahanevat
suundumust täheldatakse nende kalavarude osas, mille kohta on tehtud arvuline
analüüs ja prognoos. Nende kalavarude osakaal, mille puhul teaduslikud nõuanded
ei ole kättesaadavad, kasvas 2003. aasta 45 %st 2006. aastaks 52 %le
ning siis langes 36 %le 2012. aastaks.
Nõuande puudumisel on mitmesugused põhjused:
puuduv või ebausaldusväärne teave saagi kohta, lõpuleviimata uuringud või
puudulik proovivõtt või ebakindlus seoses kalavaru bioloogiliste näitajatega,
samuti teadusliku nõu andmiseks ebapiisav inimressurss. Püügi ja -piirkondade
kohta teadusandmete esitamine vastavalt ELi andmekogumise raamistikule[6] on liikmesriikide ülesanne,
kuid paljudel juhtudel ei täideta neid kohustusi täiel määral, ehkki ELi
rahastamisvahendid on kättesaadavad. Komisjon kutsus 2011.aastal liikmesriike
üles parandama tabelis 1 esitatud kalavarusid käsitlevate andmete
kättesaadavust. Selle tulemuslikkus selgub ICESi peatses nõuandes, mis peaks
valmima 2012. aasta juunis.
Tabel 1 –
Kirde-Atlandi ja Läänemere Euroopa vete kalavarud, mille kohta nõukogu ja
komisjon esitasid ühisavalduse andmete kättesaadavuse parandamise kohta
 Varud || Piirkonnad 
 Euroopa merikurat || [Põhjameri ja] Šotimaa lääneranniku veed 
 Euroopa merikurat || Keldi meri 
 Euroopa merikurat || Biskaia laht 
 Kilttursk || Keldi meri 
 Harilik stauriid || Põhjameri 
 Megrimid || Keldi meri 
 Megrimid || Biskaia laht 
 Atlandi merilest || Iiri meri 
 Atlandi merilest || Keldi meri (VIIfg piirkond) 
 Atlandi merilest || Läänemeri 
 Pollak || Šotimaa läänerannik 
 Pollak || Keldi meri 
 Railised || Šotimaa läänerannik 
 Kilu || La Manche’i kanal 
 Kilu || Põhjameri 
 Merlang || Keldi meri 
Eeldatavasti laieneb pärast 2012. aasta
täiendavaid teaduslikke uuringuid teaduslike nõuannete ulatus ja nõu antakse
enamate kui mitte enamiku kalavarude kohta. Kui 2011. aastal oli 44 kalavaru,
mille kohta ei olnud võimalik anda täielikku teaduslikku hinnangut, siis
ilmselt see arv langeb 2012. aastal umbes 10–12ni. Selleks on vaja kasutada hindamismeetodeid
ja nõuandemenetlusi, mis on Euroopas uued, kuid hästi läbiproovitud ja
katsetatud mujal. See võimaldab arvesse võtta juhtumipõhiseid kaalutlusi, nagu
soovitati 2011. aastal peetud avaliku arutelu käigus. 
Komisjon loodab seda uut nõuannet kasutada ja
võtta aluseks kõnealuste kalavarude püügivõimaluste kohta ettepanekute
tegemisel 2013. ja võimaluse korral ka 2014. aastaks. Kui teaduslik nõuanne ei
ole kättesaadav ja ebakindlus on suurem, on siiski endiselt sobiv kasutada
kalapüügivõimaluste määramiseks ettevaatlikumat lähenemisviisi, teha seda
kooskõlas ettevaatusprintsiibiga[7].

Seni aga peaksid liikmesriigid tagama piisavad
vahendid, et esitada kiiresti vajalik teave, mis võimaldab hinnata kalavarude
seisukorda. Komisjon jätkab Vahemere ja Musta mere kalavarude (sealhulgas ELi
mittekuuluvate riikidega ühiste kalavarude) seireks ja hindamiseks vajalike
ühiste standardite ja programmide arendamise edendamist. Kutsutakse kokku
ekspertide töörühmad, et keskenduda nendele varudele ja piirkondadele, millele
on praeguseks pööratud vähem teaduslikku tähelepanu.
4.2.        Püügikoormus
Püügikoormust (piirangud kalalaevade merel
viibitud ajale) on hallatud koos lubatud kogupüügiga, et vähendada tagasiheidet
ning ebaseaduslikku püüki. Püügikoormuse haldamine on kaitsemeede, mida
kasutatakse mitmes pikaajalises majandamiskavas, nt Põhja- ja Läänemere tursa,
Põhjamere lesta ja hariliku merikeele, La Manche’i lääneosa hariliku merikeele
ja uusmeremaa merluusi ning norra salehomaari varude puhul (II lisa).
II lisas näidatakse üldist, ehkki
ebaregulaarset suundumust püügikoormuse vähenemisele alates 2003. või 2004.
aastast kuni 2010. aastani.
Kõige rohkem on kogu püügikoormus vähenenud
Läänemeres, Põhjameres, Kattegatis, Iiri meres ja Šotimaa lääneranniku vetes,
kuid veidi vähem La Manche’i lääneosas. Ibeeria poolsaare Atlandi-poolsetes
vetes täheldati kuni 2009. aastani ainult kerget vähenemist. Siiski suurenes
üldine püügikoormus veidi Läänemeres, samuti suurenes aastatel 2010–2011
piimtraalide püügikoormus La Manche’i lääneosas.
Selge on see, et püügikoormuse piiramise
meetmed ei ole selles piirkonnas veel olnud tõhusad.
Komisjon vaatab ELis seni rakendatud
püügikoormuse haldamise süsteemid läbi 2012. aastal. See hõlmab 2012. aasta 5.
juulil peetavat avalikku arutelu, samuti uuritakse laia küsimusteringi, mille
teemad on teadlased, liikmesriigid, huvirühmad ja tööstus tõstatanud, et teha
reformitud ühises kalanduspoliitikas suur samm edasi kalavarude majandamise
lihtsustamiseks. 
5.           Mitmeaastaste
kavade abil majandamine
Komisjon on alustanud ettevalmistustööga, et
vahetada praegused üht kalavaru käsitlevad majandamiskavad välja mitme liigi
majandamisel põhinevate kavadega. Esimesena esitatakse mitme liigi majandamise
kava ettepanek Läänemere jaoks, see hõlmab niisuguseid bioloogilisi mõjusid
nagu röövtoitumine ja konkurents. Töö käib ka Põhjamere jaoks mitme liigiga
püügipiirkonna kava koostamisel, mis hõlmab tehnilisi mõjusid, st viise, kuidas
erinevad laevastikud ja püügivahendid püüavad eri liikidest koosnevat segakala.

Kui teaduslikud andmed on kokku kogutud, järgnevad
mitme liigiga püügipiirkondade kavad Keldi mere, Iiri mere ja Šotimaa
lääneranniku vete jaoks. Kavas on töötada välja ettepanekud selleks, et
parandada Biskaia lahe merikeele ning merluusi lõunapoolse varu ja norra
salehomaari varu majandamise praegusi kavasid, kuid see sõltub asjaomaste
püügipiirkondade andmete kättesaadavusest. 
Ajavahemikul 2009–2011 võttis komisjon vastu
kavade ettepanekud Biskaia lahe anšoovise, Läänemere lõhe ja läänepoolse hariliku
stauriidi varude majandamiseks ning need on parlamendis ja nõukogus arutusel.
Jätkatakse jõupingutusi üha suureneva arvu
Vahemere liikide ja kalavarude kohta teadusliku nõuande koondamiseks, et välja
töötada püügipiirkonna majandamise pikaajalised rahvusvahelised kavad. Vahemere
kalavarusid käsitleva määruse[8]
kohaselt peaksid ELi liikmesriigid kehtestama mitmeaastased kavad riiklikul
tasandil. Suurtele viivitustele vaatamata on hiljuti tehtud edusamme selle
kohustuse täitmisel, mida tähelepanelikult jälgitakse ja toetatakse. Selle
protsessi kiirendamiseks on komisjon juba algatanud kohtueelse menetluse mitme
liikmesriigi vastu ning kavatseb seda teha 2012. aastal veelgi. Vahemere
üldises kalanduskomisjonis on kavandatud teha ka ühiste kalavarude majandamise
järelkontroll. 
Loodetakse, et kõnealused meetmed parandavad
mitmeaastaste rahvusvaheliste kavade kehtestamiseks vajalike otsuste
vastuvõtmist. 
6.           Töömeetod
lubatud kogupüügi kohta ettepanekute tegemisel
Tuleks kohaldada järgmisi põhimõtteid.
Kui kohaldatakse lubatud kogupüüki või
püügikoormuse taset reguleerivaid pikaajalisi kavasid, tuleb neid järgida.
Komisjon teeb samuti ettepanekuid lubatud kogupüügi või püügikoormuse
kehtestamiseks tasemel, mis on kooskõlas komisjoni ettepanekutega pikaajaliste majandamiskavade
puhul.
Kui lubatud kogupüük ja muud meetmed on
kolmandate riikidega kokku lepitud, tuleb neid rakendada.
Lubatud kogupüük tuleks kindlaks määrata
ülevaatlikul teabel, kvantitatiivsetel analüüsidel ja prognoosidel põhinevate
teaduslike nõuannete kohaselt, kooskõlas ICESi maksimaalse jätkusuutliku
saagikuse raamistikuga. Selliste nõuannete olemasolu korral tuleks neid
otseselt kasutada kvootide või püügikoormuse tasemete kehtestamiseks, ehkki
kõnealuse raamistiku järk-järguline rakendamine 2015. aastaks võib olla
vastuvõetav, kui see on nõuannetega kooskõlas.
Kui osutav teaduslik nõuanne põhineb
kättesaadava teabe (isegi kui see ei ole täielik või hõlmab eksperdi arvamust)
kvalitatiivsel analüüsil, tuleks see võtta aluseks lubatud kogupüügi otsuste
tegemisel.
Kui teaduslik nõuanne üldse puudub, tuleb
rakendada ettevaatusprintsiipi. 
Selliste liikide lubatud kogupüügi kohta, millele
ei ole veel lubatud kogupüüki ja kvoote kehtestatud, võib teha ettepanekuid,
pidades silmas teaduslikku nõuannet, mis annab märku lossimise pidevast
kasvust. Sellisteks liikideks võivad saada huntahven ja vahemere meripoisur.
Uute ja arenevate püügipiirkondade majandamise suunised töötatakse välja
kooskõlas 2010. ja 2011. aasta detsembris toimunud nõukogu istungi protokolli
kantud avaldusega. Sellised suunised järgivad vastutustundliku kalapüügi
põhimõtteid ja parimaid tavasid. Kõnealuste kalavarude jaoks on vaja
püügiregistrite põhjal välja töötada jaotamispõhimõtted, tingimusel et sellised
registrid seati sisse siis, kui püük toimus täies vastavuses kohaldatavate (nt
tehniliste) kaitsemeetmetega.
On vaja tagada kõige sobivam vahekord lubatud
kogupüügi reguleerimisalade ja kalavaru iseloomulike tunnuste vahel, et
püügivõimalused vastaksid eri kalavarude kaitse- ja majandamisstaatusele. Norra
salehomaari varude majandamisel funktsionaalsete üksuste poolt ning La Manche’i
kahe merikeelevaru majandamisel tuleb eespool öeldut arvesse võtta ning
komisjon näeks heameelega, et sellistel juhtudel liikmesriigid toetaksid lubatud
kogupüügi ümberkorraldamiseks vajalikku tööd. Komisjon jätab endale õiguse
lisada selliseid korraldusi oma ettepanekutesse ja tervitab tagasisidet
liikmesriikidelt ja huvirühmadelt selles küsimuses. Selleks et luua alus
Põhjamere väikesuulesta, hariliku soomuslesta, hariliku lesta ja pikklesta
kalavarupõhisele majandamisele, tehakse ettepanek märkida lossimisaruandes need
liigid eraldi.
7.           Kirde-Atlandi süvamereliigid 
Paljude süvamere kalavarude seisukord on
murettekitav. Atlandi karekala, teatavate süvamerehaide, Biskaia lahe besuugo
ja kalju-tömppeakala varud on kahanenud. Enamiku kalavarude puhul soovitatakse
püüki vähendada või mitte lubada seda suurendada, enne kui on teada, et varud
on jätkusuutlikud. Kiiremini kasvavate liikide puhul nagu meriluts, harilik
molva, sinine molva, besuugo ja süsisaba võib osutuda võimalikuks teha kindlaks
võrdluspunktid, et võimaldada majandada neid kalavarusid pikaajaliselt
jätkusuutlikul alusel, kuid need ei ole veel kättesaadavad.
Süvamereliikide lubatud kogupüük määratakse
kindlaks iga kahe aasta järel, viimati määrati see kindlaks 2011. ja 2012.
aastaks. Komisjon esitab süvamereliikide püügivõimaluste kohta aastateks
2013–2014 eraldi ettepaneku, mis tugineb eespool kirjeldatud töömeetodile.
8.           Liikmesriikide poolt kindlaks määratud
lubatud kogupüük 
Alates 2011. aastast on 6 kalavaru lubatud
kogupüügi kindlaksmääramine delegeeritud ainult neile liikmesriikidele, kes
asjaomaseid varusid püüavad (nõukogu määruse (EL) nr 57/2011 ja nõukogu määruse
(EL) nr 43/2012 artikkel 6). Seda on tehtud – tingimusel et on tagatud hea
majandamine – juhtudel, kui ainult üks liikmesriik on sellest püügist
huvitatud. Asjaomaste liikmesriikide artikli 6 kohane aruandlus on paranenud,
ehkki aruannete kvaliteet on erinev. Mõnel juhul puuduvad andmed, mille põhjal
saaks koostada nõuande kalavarude majandamiseks sobivate meetmete kohta ning
selliste kalavarude puhul on vaja veelgi rohkem ettevaatlikkust. Komisjon
kavatseb teha ettepaneku jätkuvalt delegeerida kõnealuste lubatud kogupüükide
määramine. Koos asjaomaste liikmesriikidega võetakse konkreetsed järelmeetmed
seoses nende kalavarudega, mille puhul on vaja täiendavaid jõupingutusi. 
9.           Ettepanekute
ajakava
Tööks ettenähtud esialgne ajakava on järgmine. 
 Püügivõimalusi käsitlev määrus || Nõuanne on kättesaadav || Komisjoni ettepanek || Võimalik vastuvõtmine nõukogus 
 Süvamere varud 2013–2014 || juuni || septembri keskpaik || oktoober 
 ELi varud Atlandil ja Põhjameres (ei ole rahvusvahelisi läbirääkimisi ega kokkuleppeid) || juuni || september || november 
 Rahvusvahelised ja ühisvarud Atlandi ookeanis, Põhjameres, Antarktikas ja muudes piirkondades || oktoober – detsember || november || detsember 
 Läänemeri || mai || septembri algus || oktoober 
 Must meri || oktoober || november || detsember 
10.         Kokkuvõte
Komisjon palub liikmesriikidel, piirkondlikel
nõuandekomisjonidel ning kalanduse ja vesiviljeluse nõuandekomiteel esitada
arvamus käesolevas teatises esitatud lähenemisviisi kohta. 
Ia
LISA – Kirde-Atland ja sellega külgnevad veed
 Tabel 1. Teaduslik nõuanne kalavaru seisukorra kohta || Kalavarude arv 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Keskmine 
 Ohututest bioloogilistest piiridest väljaspool || 30 || 29 || 26 || 26 || 26 || 28 || 27 || 22 || 19 || 14 || 25 
 Ohututes bioloogilistes piirides || 12 || 10 || 14 || 11 || 12 || 13 || 12 || 15 || 15 || 18 || 13 
 % varudest, mis on ohututes bioloogilistes piirides || 29% || 26% || 35% || 30% || 32% || 32% || 31% || 41% || 44% || 56% || 35% 
 Puudulike andmete tõttu on kalavarude seisukord teadmata || 48 || 53 || 53 || 57 || 58 || 55 || 57 || 60 || 61 || 60 || 56 
 % kalavarudest, mille seisukord on teada || 47% || 42% || 43% || 39% || 40% || 43% || 41% || 38% || 36% || 35% || 40% 
 Tabel 2. Teaduslik nõuanne seoses ülepüügiga || Kalavarude arv 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Keskmine 
 Kalavaru püügimäära ja maksimaalse jätkusuutliku saagikuse määra suhe on teada ||   ||   || 34 || 23 || 32 || 33 || 35 || 39 || 35 || 38 || 34 
 Kalavaru on ülepüütud ||   ||   || 32 || 21 || 30 || 29 || 30 || 28 || 22 || 18 || 26 
 Kalavaru püütakse maksimaalse jätkusuutliku saagikuse määra tasemel ||   ||   || 2 || 2 || 2 || 4 || 5 || 11 || 13 || 20 || 7 
 Ülepüütud varude % ||   ||   || 94% || 91% || 94% || 88% || 86% || 72% || 63% || 47% || 79% 
 Tabel 3. „Alarmeerivad” teaduslikud nõuanded || Kalavarude arv 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Keskmine   
 Teaduslik soovitus püük lõpetada || 24 || 13 || 12 || 14 || 20 || 18 || 17 || 14 || 11 || 8 || 15 
 Tabel 4. Lubatud kogupüügi ja jätkusuutliku püügi vaheline erinevus || Kalavarude arv 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Keskmine 
 Lubatud kogupüügi ületamine võrreldes jätkusuutliku püügiga (%) || 46% || 49% || 59% || 47% || 45% || 51% || 48% || 34% || 23% || 11% || 41% 
 Tabel 5. Kokkuvõte püügivõimaluste kohta teaduslike nõuannete põhjal || Kalavarude arv 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Keskmine 
 Kalavarud, mille puhul varu suurust ja kalastussuremust on võimalik prognoosida || 40 || 34 || 40 || 31 || 29 || 30 || 34 || 36 || 36 || 40 || 35 
 Kalavarud, mille puhul püügivõimalusi käsitlevad teaduslikud nõuanded on kättesaadavad || 59 || 52 || 54 || 65 || 61 || 62 || 63 || 55 || 55 || 47 || 57 
 Kalavarud, mille puhul teaduslikud nõuanded ei ole kättesaadavad || 31 || 40 || 39 || 29 || 35 || 34 || 33 || 42 || 40 || 44 || 37 
   ||   ||   ||   ||   ||   ||   ||   ||   ||   ||   ||   
 (*) Kui üks nõuanne hõlmab kaht lubatud kogupüüki, siis seda ei loendata ||   ||   ||   ||   ||   ||   ||   ||   
 kaks korda. ||   ||   ||   ||   ||   ||   ||   ||   ||   ||   ||   
  Ib LISA – Vahemeri ja Must meri ||   ||   ||   
 Teaduslik nõuanne seoses Vahemere ja Musta mere põhjalähedaste ja väikeste pelaagiliste kalavarude ülepüügiga || Arv || % ||   
   ||   ||   ||   
 Kriteeriumide kohaselt liigitatud varud (võrdluspunktis on kokku lepitud) || 65 || 63,0 ||   
 Muud varud, mis ei ole hõlmatud puudulike andmete tõttu (võrdluspunktis ei ole veel kokku lepitud) || 38 || 37,0 || 
 Arvesse võetud varud (kokku 27 liigist) || 103 || 100 ||   
 Liigitatud varud: ||   ||   ||   
 Varu on ülepüütud (ületab Fmsy või selle asendusväärtuse) || 52 || 80,0 || 
 Varu püütakse Fmsy või selle asendusväärtuse tasemel või allpool seda taset || 13 || 20,0 || 
 Varusid kokku || 65 || 100 ||   
   ||   ||   ||   
II
LISA – Püügikoormus, mida reguleeritakse mitmeaastaste kavade raames,
liikmesriikidelt STECFile esitatud andmete põhjal
(teave pärineb
Teadusuuringute Ühiskeskuselt)
Joonis 1. Reguleeritud
püügikoormus Läänemere lääneosas. 
Joonis 2. Reguleeritud
püügikoormus Läänemere keskosas. 
Joonis 3. Reguleeritud püügikoormus Kattegatis. 
Joonis 4.
Reguleeritud püügikoormus Põhjameres, Skagerrakis ja La Manche’i idaosas.
Joonis 5.
Reguleeritud püügikoormus Iiri meres.
Joonis 6. Reguleeritud püügikoormus
Šotimaa lääneranniku vetes.
Joonis 7. Reguleeritud püügikoormus La
Manche’i lääneosas.
Joonis 8. Reguleeritud püügikoormus
Ibeeria poolsaare Atlandi-poolsetes vetes. 
Märkus Erinev suundumus võrreldes eelneva aastaga tuleneb peamiselt
Portugali esitatud kvaliteetsematest andmetest. Hispaania ei esitanud andmeid
2010. aasta kohta, seepärast on andmekõver esitatud kuni 2009. aastani. 
[1]               Säästva lähenemisviisi rakendamine ELi kalanduses
maksimaalse jätkusuutliku saagikuse kaudu. Komisjoni teatis nõukogule ja
Euroopa Parlamendile. KOM(2006) 360 (lõplik). 
[2]               „Ülepüütud” tähendab, et viimase hindamise kohaselt on
kalastussuremuse määr kõrgem kui see kalastussuremuse määr, mis võimaldab
saavutada maksimaalse jätkusuutliku saagikuse pikemas perspektiivis.
[3]               Tabel Euroopa kvootide ning nn valgusfoorisüsteemis
esitatud varude seisukorra kohta on esitatud järgmisel veebilehel: 
http://ec.europa.eu/fisheries/documentation/publications/poster_tac2012_en.pdf.
Kalavarude seisukorra põhjalik analüüs
on esitatud veebisaitidel www.ices.dk ja https://stecf.jrc.ec.europa.eu.
[4]               Komisjoni määrus (EL) nr 161/2012,
23. veebruar 2012, Šotimaa lääneranniku kilttursavarude kaitsmise
erakorraliste meetmete kohta. ELT L 52, 24.2.2012, lk 6–7.
[5]               See on püügitase, mille puhul saavutatakse pika aja
vältel keskmiselt suurim saagikus.
[6]               Nõukogu määrus (EÜ) nr 199/2008, 25. veebruar 2008,
kalandussektori andmete kogumist, haldamist ja kasutamist käsitleva ühenduse
raamistiku loomise ning ühise kalanduspoliitikaga seotud teadusliku nõustamise
toetamise kohta. ELT L 60, 5.3.2008, lk 1–12.
[7]               Komisjoni teatis ettevaatusprintsiibi kohta.. KOM(2000)
1 (lõplik).
[8]               Nõukogu määrus (EÜ) nr 1967/2006.